Versindaba Joan Hambidge : Versindaba
Sy is 'n gereelde boekresensent en skryf rubrieke oor letterkunde en films. Sy bied 'n MA-kursus in Kreatiewe Skryfwerk aan by die Universiteit van Kaapstad. Hambidge behaal twee doktorsgrade. In 2000 "Gender-konstruksies in die Afrikaanse letterkunde – 'n Ondersoek in kultuurstudies, literêre teorie en kreatiewe skryfwerk" aan die UK en 'n eerste aan Rhodes Universiteit "Die metaroman – 'n dekonstruksie-ondersoek" in 1984.
Hambidge debuteer in 1985 met Hartskrif. Daarna verskyn nog 25 bundels uit haar pen, waarvan die jongste, Indeks, in 2016 verskyn het. Die Buigsaamheid van verdriet (2004) bevat 'n keur uit haar poësie. Vir haar digkuns is sy bekroon met die Eugéne Marais- en Litera-pryse.
Behalwe vir haar arsenaal digbundels, het Hambidge ook satiriese romans (Swart koring, Die swart sluier, Sewe Sonjas en wat hulle gedoen het) en ernstige romans (Die Judaskus, Palindroom en Kladboek) gepubliseer. Verder is sy bekend vir haar teoretiese essays. Sy is tans besig met 'n studie oor die digkuns van Johann de Lange.